Կպչաններ

Կպչաններ (Echineidae), ձկների ընտանիք։ Մարմինը իլիկաձև է, գլուխը՝ տափակ, որի վրա տեղադրված է մեջքի առաջին լողակից առաջացած ծծանը։ Վերջինիս օգնությամբ կպչում են խոշոր ձկներին (օրինակ՝ շնաձկներին), կետերին, նավերի հատակին։ Երբեմն պոկվում են «տիրոջից»՝ ինքնուրույն կերպով կեր հայթայթելու։ Սնվում են մանր ձկներով, ջրում ապրող անողնաշարավոր կենդանիներով։ Հայտնի է 7 սեռ, 7 տեսակ, տարածված են Համաշխարհային օվկիանոսի արևադարձային և մերձարևադարձային ջրերում։ Կպչանների մատղաշը երկար ժամանակ ապրում է ազատ։ Օվկիանոսային կղզիների բնակիչները Կպչաններին օգտագործում են մեծ ձկներ և կրիաներ որսալու համար։

Ձկներ